
# Равил Фәйзуллинның «Элгәреләр, бүгенгеләр...» дип аталган җыентыгы дөнья күрде

Татарстанның халык шагыйре Равил Фәйзуллинның төрле елларда иҗат ителгән публицистик язмалары тупланган яңа китабы дөнья күрде. Җыентык «Элгәреләр, бүгенгеләр...» дип атала.

«Алар чор-заман, милләт язмышы, әдәбият-сәнгать һәм тарихыбызның күренекле шәхесләре турында мәкаләләре, иҗат протретлары, эссе-уйланулардан гыйбарәт», диелгән китапның аннотациясендә.

Китапның «Төрле еллар, төрле уйлар» дип аталган беренче бүлегендә милләт язмышы, әдәбият язмышына караган мәкаләләр урын алган. «Бөек төркилектә безнең олуг» һәм «Сәнгать кешеләре, гыйлем ияләре» бүлекләре талантлы шәхесләргә багышланган.

«Бу китапта нигездә мин үзем күреп белгән шәхесләр турында язылган. Тукай белән Җәлилдән кала барысы да белән дә аралашып яшәлгән», – диде ул китап турында «Татар-информ» хәбәрчесенә.

Җыентыкта Нәкый Исәнбәт, Яков Емельянов, Хәсән Туфан, Әмирхан Еники, Мостай Кәрим һәм башкалар турында барлыгы 50дән артык мәкалә урын алган.

Язучы китапның ТР Мәдәният министрлыгы ярдәме белән дөнья күрүен ассызыклый. «Бик күп шәхесләребез турында язмалар кергән бу китап министрлык өчен үзенә күрә ярдәмлек тә булып тора», – ди ул.



Рузилә Мөхәммәтова

Следите за самым важным и интересным в Telegram-каналеТатмедиа

## Нет комментариев
Равил Фәйзуллинның «Элгәреләр, бүгенгеләр...» дип аталган җыентыгы дөнья күрде